Viel tugendsame braut/ ich kan nicht vnterlassen/
Ich muss nun ewre frewd' auch in die feder fassen/
Vnd frewen mich mit euch. Weil aber ewre frewd'
In dem alleine steht/ was jhr einander seyd/
Als wil ich für dismal den bräutigam beschreiben/
Doch soll ewr hoher ruhm hieneben nicht verbleiben.
Ich schreibe/ wie ich kan/ so viel die kürtze leidt/
Was jhr nu allebeid' in diesem stande seyd:
Er ist/ was jhr besinnt/ jhr wonhaus seiner sinnen/
Er ist ewr auffenthalt/ jhr alle sein beginnen/
Er ist ewr hertzen-fewr; jhr seiner augenliecht/
Er ist/ was euch vergnügt/ jhr seyd/ was jhm gebricht.
Er ist ewr rebenstock/ jhr weinstock seiner reben/
Er ist ewr sanfter todt; jhr seines lebens leben/
Er ist ewr grüner stamm/ jhr seiner jugend blum';
Er ewrer jugend preiß/ jhr seiner tugend ruhm.
Er ist ewr heller mon; jhr seine klare sonne/
Er ist ewr' hertzen-lust; jhr seines hertzen wonne/
Er ist ewr hertz' vnd mund; jhr seines hertzen hertz'/
Er ist ewr stetes fewr; jhr seiner kertzen kertz'/
Er ist ewr zeit-vertreib/ jhr seine trösterinne/
Er thut/ was euch behagt/ jhr macht's nach seinem sinne/
Er ist ewr tewrer schatz/ jhr seyd sein bestes gut/
Er ist ewr augentrost/ jhr seyd sein wolgemuth.
Er ist ewr schöner krantz; jhr seines häuptes krone/
Euch giebt der fromme Gott jhm/ vnd jhn euch zu lohne
Ewr hertze bleibet jhm/ sein hertze bleibet euch/
So macht der fromme Gott zwey liebe reich vnd gleich.